Zulkiflee Anwar Haque

Latarbelakang

Zunar Dilahirkan pada 15 Mei 1962 di Bukit Jenun, Gurun, Kedah. Pernah bekerja sebagai juruteknik makmal, Zunar juga aktif dalam aktiviti lain yang menyentuh soal kartun. Beliau pernah memegang jawatan setiausaha bagi Persatuan Kartunis Selangor dan Wilayah Persekutuan (Pekartun). Beliau juga sering mengadakan bengkel-bengkel kartun untuk mereka yang mahu dan baru menceburi bidang tersebut.
Zunar gemar membawa pen dan buku nota di dalam beg galasnya. Dari situ, beliau akan mencatat idea-idea yang baik dari sesiapa saja untuk diterjemahkan menjadi karikatur atau sebarang karya kartun.
Makanan kegemaran beliau ialah seafood dan air suam.

Kerjaya sebagai kartunis

Zunar menghasilkan karya pertama beliau seawal 1973 dan tersiar di majalah Bambino. Atas galakan keluarga dan rakan-rakan, karyanya mula menjalar ke akhbar Mingguan Perdana dan majalah Kisah Cinta sebelum singgah di majalah Gila-Gila terbitan Creative Enterprise Sdn Bhd.
Di Gila-Gila, kartun beliau dari masa ke semasa mula menarik perhatian pembaca dan juga penerbit kerana ideanya yang sinis. Kelebihan itu membolehkan karya beliau mendapat tempat di Cili Padi (majalah sisipan Gila-Gila) pada setiap keluaran di bawah judul Gebang-gebang.
Zunar kemudian melebarkan sayapnya ke Berita Harian dengan strip kartun berjudul Papa.
Nama Zunar makin dikenali apabila beliau terlibat dengan gerakan reformasi ekoran pemecatan Datuk Seri Anwar Ibrahim dari jawatan Timbalan Perdana Menteri Malaysia pada tahun 1998. Penglibatannya dalam gerakan tersebut membawa kepada penahanan beliau di bawah Akta Keselamatan Dalam Negeri (ISA) bersama beberapa orang lagi aktivis reformasi.
Selepas dibebaskan, Zunar kembali menghidupkan karier kartunnya, terutama yang menyentuh soal politik. Beliau juga sempat menghasilkan beberapa buah buku kartun yang banyak menyentuh mengenai gerakan reformasi yang disertainya.
Sehingga kini beliau masih terus melukis, khususnya untuk akhbar-akhbar milik parti politik, antaranya Harakah.

Teknik kartun Zunar

Zunar banyak menggunakan pen dan berus dengan teknik garisan yang adventurous. Ada juga karyanya menggunakan stroke yang simple dengan teknik garisan yang agak ekonomik. Stroke awal beliau dan yang terkini memang jauh berbeza. Ini seiring dengan kematangan beliau dalam berkarya.
Teknik garisan dan hatching beliau dalam kartun berbentuk editorial dilihat condong kepada gaya kartunis-kartunis editorial yang terkenal seperti Mike Peters dan Frank Cammuso. Malah teknik garisan kedua-dua kartunis tersebut boleh dilihat dan ketara pada karya-karya beliau.

Saman KDN

Bermula 24 Jun 2010 buku terbitan Malaysiakini, 1Funny Malaysia dan Perak Darul Kartun yang diterbitkan syarikat Zunar, Sepakat Efektif Sdn Bhd - dilarang daripada dipamerkan .Tindakan pengharaman buku 1Funny Malaysia dan Perak Darul Kartun - kedua-duanya karya Zunar - didakwa tidak sah dan bertentangan dengan hak kebebasan bersuara yang dijamin oleh Perlembagaan Persekutuan. 
Pada 27 Julai 2010, beliau dan  Malaysiakini memfailkan dua saman berasingan di Mahkamah Tinggi Kuala Lumpur bagi mencabar keputusan Kementerian Dalam Negeri (KDN) mengharamkan dua buku kartun politik.

Tangkapan kerana tuduhan hasutan

Pada 24 September 2010, Zunar ditangkap polis serta didakwa atas tuduhan hasutan, hanya tiga jam sebelum pelancaran bukunya yang baru sahaja diterbitkan, "Cartoon-O-Phobia". Semasa beliau ditangkap, polis merampas 66 naskhah buku tersebut. Rampasan tersebut berkemungkinan disebabkan buku itu mengandungi kandungan isu 'sensitif' seperti kes pembunuhan Altantuya, konspirasi terhadap Anwar, perihal isteri Perdana Menteri iaitu Rosmah, kehilangan enjin jet pejuang, kapal selam Scorpene yang tidak boleh tenggelam, isu di Sarawak, isu perkauman, rasuah, pembaziran wang rakyat, dsb.